RuPaul

RuPaul Andre Charles (gebore 17 November 1960) is 'n Amerikaanse fopdosser. Hy het al beide manlike en vroulike rolle vertolk en gee nie om of hy "hy" of "sy" genoem word nie. In dié artikel word hy vir eenvormigheid "hy" genoem. Hy vervaardig, beoordeel en is die gasheer van die werklikheidsreeks RuPaul's Drag Race en het al talle pryse ontvang, onder meer 12 Emmys. Hy is al gedoop die "Queen of Drag".

Lewe en loopbaan
RuPaul is in San Diego gebore en opgevoed en het uitvoerende kunste in Atlanta, Georgia, studeer. Hy het na New York verhuis waar hy gewild geword het op die LGBT-nagklubtoneel. Hy het internasionale roem verwerf met die uitreiking van sy debuutenkelspeler, "Supermodel (You Better Work)", wat ingesluit is in sy debuutalbum, Supermodel of the World (1993). In 1994 het hy 'n woordvoeder vir MAC Cosmetics geword en geld ingesamel vir die MAC-vigsfonds. Hy was die eerste fopdosser wat 'n groot kosmetiekveldtog gelei het. Hy het later sy eie TV-geselsprogram op VH1, The RuPaul Show, gekry. Hy was 100 episodes lank die gasheer daarvan terwyl hy ook 'n radioprogram op die netwerk WKTU behartig het.

RuPaul's Drag Race is in 2009 geskep en het 15 seisoene in die VSA deurleef. Dit was ook internasionaal gewild en het verskeie uitloperprogramme tot gevolg gehad, soos RuPaul's Drag Race UK, RuPaul's Drag U, RuPaul's Drag Race All Stars, ensovoorts. Hy was ook die gasheer van verskeie ander TV-werklikheidsreekse, soos Skin Wars, Good Work en Gay for Play Game Show Starring RuPaul.

RuPaul het opgetree in verskeie rolprente soos Crooklyn (1994), The Brady Bunch Movie (1995) en But I'm a Cheerleader (1999), en TV-reekse soos Girlboss (2017), Broad City (2017) en Grace and Frankie (2019). Hy het later sy eie Netflix-televisiereeks, AJ and the Queen (2020), vervaardig en daarin opgetree. Hy het drie boeke geskryf: Lettin' It All Hang Out (1995), Workin' It! RuPaul's Guide to Life, Liberty, and the Pursuit of Style (2010) en GuRu (2018).

RuPaul word beskou as die kommersieel suksesvolste fopdosser in die VSA. Volgens die tydskrif Fortune is hy "maklik die wêreld se beroemdste fopdosser". Vir sy werk aan RuPaul's Drag Race het hy 12 Emmys ontvang, wat hom die gekleurde persoon met die meeste pryse in die geskiedenis van die Emmys maak. 

In 2017 is RuPaul ingesluit op die jaarlikse Time 100-lys van die invloedrykste mense in die wêreld. In 2022 het hy 'n Tony ontvang as die vervaardiger vir die musiekspel A Strange Loop.

Verwysings

Skakels

Kategorie:LGBT
Kategorie:Geboortes in 1960